

Siguldā

IEKŠĒJIE NOTEIKUMI Nr.\_/2024

**Apstiprināti**

ar Siguldas novada pašvaldības domes

2024.gada 21. novembra lēmumu

(prot. Nr. 23, 25.§)

**Siguldas Jaunās pils Salona izmantošanas noteikumi**

*Izdoti saskaņā ar Pašvaldību likuma 50.panta pirmo daļu,*

*Valsts pārvaldes iekārtas likuma 72.panta pirmās daļas*

*2.punktu*

1. **Vispārīgie jautājumi**
2. Šie noteikumi nosaka kārtību, kādā Siguldas novada Kultūras un tūrisma centrs organizē Siguldas Jaunās pils Salona (turpmāk – Salons) izmantošanu ar mākslu saistītu projektu īstenošanai.
3. Salons atrodas īpaši tam izveidotās telpās Siguldas Jaunajā pilī, Pils ielā 16, Siguldā, 2.stāvā (telpas nr. 44 un nr.45). Tas atrodas Siguldas pilsētas un pagasta pārvaldei piederošās telpās un ir daļa no Siguldas Jaunās pils ekspozīcijas un apmeklētājiem ir pieejams Siguldas Jaunās pils darba laikā par maksu, kas noteikta saskaņā ar cenrādi.
4. Salons ir pagaidu mākslas platforma, kur māksliniekiem organizēt izstādes, mākslinieciskās darbības, performances, demonstrācijas u.c. ar mākslu saistītus projektus (turpmāk – izstādes).
5. **Salona lietotājs**
6. Salonu izstāžu projektu īstenošanas vajadzībām var izmantot Siguldas novada mākslinieki, kā arī mākslinieki, kuri dzimuši Siguldas novadā vai mākslinieki, kuri savu radošo darbību saista ar Siguldas novadu (turpmāk - Mākslinieks).
7. Šajos noteikumos paredzētajā kārtībā Mākslinieki var pretendēt uz iespēju veidot izstāžu projektu Salonā ne biežāk kā reizi divos kalendārajos gados.
8. Lai pieteiktos izstādei, Mākslinieki šajos noteikumos paredzētajā kārtībā aizpilda un iesniedz Pašvaldības tīmekļa vietnē publicētu pieteikuma formu. Pieteikumus izvērtē un apstiprina speciāli izveidota ekspertu žūrija.
9. **Salona lietotāja tiesības un pienākumi**
10. Mākslinieks izstāžu projektu vajadzībām paredzētās telpas (telpu tehnisko plānojumu un parametrus skatīt Pielikumā) var izmantot izstādes eksponēšanai vai izstādes eksponēšanai un citu māksliniecisku darbību vai organizētu performanču, paraugdemonstrējumu īstenošanai.
11. Māksliniekam ir tiesības vienas izstādes ietvaros izstādīt savus darbus Salona telpās uz termiņu, kas nav ilgāks par vienu kalendāro mēnesi.
12. Mākslinieks ievēro visas autortiesību un blakustiesību jomu reglamentējošo normatīvo aktu prasības un apstiprina, ka tam ir tiesības nodot mākslas darbus eksponēšanai.
13. Salona izmantošanas laikā Mākslinieks neveic saimniecisko darbību, t.sk. eksponātu tirdzniecību.
14. Mākslinieks izstāžu projektu īstenošanas laikā Jaunās pils darba laika ietvaros apņemas vismaz 1 (vienu) reizi nedēļā nodrošināt savu klātbūtni (izņemot piemiņas izstādēs). Par Mākslinieka klātbūtni citu šajos noteikumos paredzēto māksliniecisko darbību īstenošanai Pašvaldība vienojas ar Mākslinieku pirms konkrētās izstādes īstenošanas.
15. Mākslinieks divas nedēļas pirms izstādes īstenošanas iesniedz publicitātei nepieciešamos materiālus (izstādes anotāciju, attēlus, eksponātu sarakstu u.c.), nosūtot uz e-pastu salons@sigulda.lv.
16. Mākslas darbu transportēšanu uz Salonu, iepakošanu (sagatavošanu transportēšanai) pirms un pēc izstādes beigām, kā arī eksponēšanu Salonā par saviem līdzekļiem veic Mākslinieks.
17. Mākslinieks apņemas savlaicīgi, bet ne vēlāk kā vienu dienu pirms izstādes, piegādāt izstādes eksponātus labā tehniskā stāvoklī, piedalīties izstādes montāžā un demontāžā.
18. Mākslinieks apņemas savlaicīgi, bet ne vēlāk kā divas dienas pēc izstādes slēgšanas atbrīvot Salona telpu no eksponātiem u.c. priekšmetiem, papildu aprīkojuma, ja tāds ir.
19. Visas izmaksas un materiālus, kuri nepieciešami, lai veiktu citas mākslinieciskās darbības, performances, demonstrācijas u.c., kas iepriekš saskaņotas ar Pašvaldību, sedz Mākslinieks.
20. **Salona izmantošanas kārtība**
21. Šajos noteikumos paredzētajai mākslinieciskajai darbībai Salonā tiek nodrošinātas:

17.1.telpas izstādes norises un montāžas/demontāžas darbu laikā;

17.2.Salonā pieejamais aprīkojums izstādes projekta un citu māksliniecisko darbību īstenošanai;

17.3. izstāžu telpu apgaismošana, uzkopšana, uzraudzība, apsardze, ugunsdrošības signalizācija u.c. darbības, kas nepieciešamas izstādes netraucētai norisei.

1. Salona telpas tiek aprīkotas ar Salona darbībai nepieciešamo pamataprīkojumu (vitrīnām, podestiem, galeriju piekares sistēmu u.c.).
2. Visas ar Salona telpu iekārtošanu, aprīkojumu, tā izvietojumu u.c. jautājumiem saistītās darbības tiek veiktas iepriekš saskaņojot ar Pašvaldību. Ja izstādes īstenošanai Māksliniekam ir nepieciešams papildu aprīkojums, to, iepriekš saskaņojot ar Pašvaldību, nodrošina Mākslinieks par saviem līdzekļiem.
3. Salonā izvietojamie mākslas darbi un priekšmeti eksponējami un glabājami, nodrošinot eksponēšanas telpās ugunsdrošības noteikumu ievērošanu, kā arī iespēju robežās stabilu mikroklimatu.
4. Pašvaldība, izmantojot Mākslinieka sagatavoto un iesniegto informāciju, nodrošina Salonā plānotās izstādes publicitāti.
5. Pašvaldība norīko atbildīgo speciālistu sadarbības un organizatorisko jautājumu risināšanai visā izstādes projekta realizācijas laikā.
6. Salonā izvietojamo mākslas darbu un/vai citu priekšmetu apdrošināšanu, ja nepieciešams, veic Mākslinieks.
7. Parakstot pieteikumu, Mākslinieks apliecina, ka, lietojot Salona telpas, tas ievēros visas atbilstošo normatīvo aktu prasības, t.sk. Pašvaldības iekšējos noteikumus un lēmumus, kā arī, ugunsdzēsības drošības pārvaldes un citu kompetentu iestāžu prasības, atbildot par zaudējumiem normatīvajos aktos noteiktajā kārtībā, ja tādi tiks nodarīti.
8. **Mākslas darbu pieņemšanas un nodošanas kārtība**
9. Mākslinieks nodod mākslas darbus un/vai priekšmetus Pašvaldībai izvietošanai Salonā un pieņem no Pašvaldības, sastādot pieņemšanas-nodošanas aktus, ko paraksta Mākslinieks vai tā pilnvarotā persona un Siguldas novada Kultūras centra pārstāvis, kas pieņem/nodod konkrētos mākslas darbus un/vai priekšmetus.
10. Nododot un saņemot atpakaļ nodotos priekšmetus, Mākslinieks Pašvaldības pārstāvja klātbūtnē pārbauda priekšmetu esību un to saglabātības pakāpi.
11. Mākslas darba bojājumu vai zuduma gadījumā Pašvaldība par to informē Mākslinieku vienas darba dienas laikā no bojājuma konstatēšanas brīža un sedz nodarītos materiālos zaudējumus atbilstoši bojājumu pakāpei vai mākslas darba zuduma gadījumā saskaņā ar nodošanas-pieņemšanas aktā norādīto mākslas darba vērtību, ja mākslas darba bojājums vai zudums radies Pašvaldības vainas dēļ. Bojājumu pakāpi nosaka Mākslinieks vai strīdus gadījumā neatkarīga ekspertu komisija. Pašvaldība neatbild par mākslas darbiem un citiem priekšmetiem (t.sk. Mākslinieka papildu aprīkojumu), to bojājumiem vai zudumu, ja Mākslinieks neatbrīvo Salona telpas un kavē to pieņemšanu atpakaļ šajos noteikumos paredzētajā termiņā.
12. **Pieteikumu iesniegšanas kārtība**
13. Pašvaldība izsludina ikgadējo pieteikšanos izstādei ne vēlāk kā līdz kārtējā kalendārā gada 1. novembrim.
14. Informācija par izstādes pieteikumu (turpmāk – Pieteikums) iesniegšanu tiek publicēta Siguldas novada pašvaldības tīmekļa vietnē [www.sigulda.lv](http://www.sigulda.lv), nosakot pieteikšanās termiņu ne mazāku par 15 (piecpadsmit) darba dienām.
15. Pieteikuma veidlapa un Salona izmantošanas noteikumi pieejami elektroniski Siguldas novada pašvaldības tīmekļa vietnē www.sigulda.lv.
16. Atbilstoši aizpildītu Pieteikumu Mākslinieks iesniedz ne vēlāk kā līdz izsludinātā pieteikumu iesniegšanas termiņa beigām kādā no šādiem veidiem:

31.1.Papīra formātā, aizlīmētā aploksnē ar norādi “Izstāde Siguldas Jaunās pils Salonā” jānogādā Kultūras centra “Siguldas devons” administrācijā, Pils ielā 10, Siguldā. Uz aploksnes jānorāda projekta iesniedzējs un iesniedzēja adrese;

31.2.elektroniskā formā, nosūtot uz elektronisko pasta adresi salons@sigulda.lv ar norādi “Izstāde Siguldas Jaunās pils Salonā”. Ja pieteikumu iesniedz elektroniskā dokumenta formā, to noformē atbilstoši normatīvajiem aktiem par elektronisko dokumentu noformēšanu, paraksta ar drošu elektronisko parakstu, pievienojot laika zīmogu.

1. **Pieteikumu izskatīšanas kārtība un ekspertu žūrijas kompetence**
2. Iesniegtos Pieteikumus vērtē ekspertu žūrija (turpmāk – Žūrija), kuru ar rīkojumu apstiprina Siguldas novada Kultūras un tūrisma centra direktors. Žūrija sastāv no vismaz 3 (trīs) locekļiem: viens Siguldas novada Kultūras un tūrisma centra pārstāvis – Žūrijas priekšsēdētājs, divi neatkarīgi ārējie eksperti – mākslas zinātnieks vai mākslinieks. Žūrijas sastāvs var tikt papildināts ar citiem locekļiem, ja to nosaka ar attiecīgu rīkojumu.
3. Pieteikumu vērtēšanas kritēriji:

33.1.Mākslinieka saistība ar Siguldu, Siguldas novadu (noteikumu 4.punkts).

33.2. Pieteikuma aktualitāte un sabiedriskā nozīmība, atspoguļojot vai interpretējot Siguldas kultūrvēsturisko mantojumu;

33.3.Pieteikuma idejas unikalitāte, vērtējot Latvijas un Siguldas kultūrtelpā pēdējā piecgadē notikušo izstāžu un mākslas dzīves norišu kontekstu; personālizstāžu pieteikumiem – izstādē pārstāvētā mākslinieka daiļrades atspoguļojuma unikalitāte un interpretācijas novitāte;

33.4. Pieteikuma aprakstā skaidri formulēta izstādes ideja, strukturēti izklāstīta Pieteikuma īstenošanas gaita, tehniskās realizācijas plāns un sagaidāmais rezultāts;

33.5. Pieteikums pārliecina par spēju nodrošināt Pieteikuma īstenošanas kvalitāti – atbilstoša Pieteikuma iesniedzēja, mākslinieka/kuratora un Pieteikuma realizācijā iesaistīto personu izglītība, darbības pieredze un kompetence.

1. Pieteikumu atbilstība tiek izvērtēta 1 (viena) mēneša laikā pēc Pieteikumu iesniegšanas termiņa beigām.
2. Žūrija ir tiesīga pagarināt Pieteikumu izvērtēšanas un lēmuma pieņemšanas termiņu ne ilgāk kā par 15 (piecpadsmit) dienām, par to rakstiski informējot iesniedzējus.
3. Žūrija lēmumus pieņem Žūrijas sēdē, kura ir lemttiesīga, ja tajā piedalās vairāk nekā puse no Žūrijas sastāva.
4. Žūrijas kompetencē ir:

37.1.izskatīt iesniegtos Pieteikumus un lemt par atbalstāmo izstāžu Pieteikumu realizāciju Salonā;

37.2.pieprasīt papildu informāciju no Pieteikumu iesniedzējiem;

37.3. noraidīt Pieteikumus, kas neatbilst Noteikumu prasībām un Pieteikumu vērtēšanas kritērijiem;

37.4.pagarināt vai mainīt Pieteikumu iesniegšanas termiņus;

37.5.veikt citas nepieciešamās darbības Pieteikumu izvērtēšanai un lēmumu pieņemšanai.

1. Ja Žūrijas loceklis ir personīgi ieinteresēts kāda iesniegtā Pieteikuma izskatīšanā, viņš par to informē pārējos Žūrijas locekļus un nepiedalās šī Pieteikuma vērtēšanā.
2. Žūrijas darbu vada Žūrijas priekšsēdētājs. Žūrijas lēmumi tiek pieņemti sēdes laikā ar vienkāršu balsu vairākumu. Balsīm sadaloties vienādi, izšķirošā ir Žūrijas priekšsēdētāja balss.
3. Žūrijas sēdes tiek protokolētas.
4. **Nobeiguma jautājumi**
5. Atzīt par spēku zaudējušiem ar Siguldas novada pašvaldības domes 2020.gada 17.decembra lēmumu (prot. Nr.15, 38.§) apstiprinātos Iekšējos noteikumus Nr.23/2020 “Siguldas Jaunās pils Salona izmantošanas noteikumi”.

Iestādes vadītāja J. Borīte